b'\n_START_ARTICLE_\nFernand Braudel\n_START_SECTION_\nBiografie\n_START_PARAGRAPH_\nMo\xc8\x99tenitorul lui Lucien Febvre, Braudel a \xc8\x99tiut cel mai bine s\xc4\x83 fructifice patrimoniul intelectual \xc8\x99i institu\xc8\x9bional al Annales, d\xc3\xa2ndu-le o dimensiune interna\xc8\x9bional\xc4\x83. Fiul unui \xc3\xaenv\xc4\x83\xc8\x9b\xc4\x83tor din Lorena, celebrul istoric de mai t\xc3\xa2rziu invoca, de c\xc3\xa2te ori avea posibilitatea, anii de formare \xc3\xaen satul s\xc4\x83u natal, unde \xc3\xaenv\xc4\x83\xc8\x9b\xc4\x83torii s\xc4\x83i povesteau \xe2\x80\x9cistoria Fran\xc8\x9bei ca \xc8\x99i c\xc3\xa2nd ar celebra o slujb\xc4\x83 religioas\xc4\x83\xe2\x80\x9d. Perioada sa de formare intelectual\xc4\x83 a fost tumultoas\xc4\x83: renun\xc8\x9b\xc4\x83 la studiile de medicin\xc4\x83, reu\xc8\x99e\xc8\x99te s\xc4\x83 \xc3\xae\xc8\x99i dea licen\xc8\x9ba \xc3\xaen istorie la v\xc3\xa2rsta de 20 de ani, \xc3\xaen bun\xc4\x83 parte datorit\xc4\x83 unei memorii excelente, este profesor \xc3\xaen Algeria, 8 ani, timp \xc3\xaen care \xc3\xae\xc8\x99i g\xc3\xa2nde\xc8\x99te teza de doctorat ca o lucrare evenimen\xc8\x9bial\xc4\x83 despre politica mediteranean\xc4\x83 a lui Filip al II-lea. \xc3\x8en 1932 se re\xc3\xaentoarce \xc3\xaen Fran\xc8\x9ba unde pred\xc4\x83 \xc3\xaen diferite licee, iar \xc3\xaen 1935 accept\xc4\x83 s\xc4\x83 plece s\xc4\x83 predea pentru trei ani la Universitatea Sao Paulo din Brazilia, un sejur ce se va dovedi decisiv pentru concep\xc8\x9bia sa asupra istoriei. \xc3\x8en 1938 este numit profesor la \xc3\x89cole Pratique des Hautes \xc3\x89tudes, la Paris, dar cariera ce se prefigura \xc3\xaei este \xc3\xaentrerupt\xc4\x83 de r\xc4\x83zboi. \xc3\x8enrolat fiind, el este repede luat prizonier \xc8\x99i dus \xc3\xaen lag\xc4\x83rul de la L\xc3\xbcbeck unde \xc3\xaencepe s\xc4\x83 \xc3\xae\xc8\x99i redacteze teza de doctorat pe caiete de \xc8\x99coal\xc4\x83. Teza despre Mediterana \xc8\x99i lumea ei, \xc3\xaen vremea lui Filip al II-lea va fi sus\xc8\x9binut\xc4\x83 \xc3\xaen 1947. \xc3\x8en acela\xc8\x99i an devine co-director al\xc4\x83turi de Febvre la revista Annales, \xc3\xaen 1949 profesor la cea mai prestigioas\xc4\x83 institu\xc8\x9bie a Fran\xc8\x9bei, Coll\xc3\xa8ge de France, \xc3\xaentre 1956-1972 director la \xc3\x89cole Pratique des Hautes \xc3\x89tudes, director la \xc3\x89cole des Hautes \xc3\x89tudes en Sciences Sociales \xc8\x99i \xc3\xaen 1984 membru al Academiei franceze. Fernand Braudel a creat un \xe2\x80\x9cimperiu\xe2\x80\x9d prin temperamentul s\xc4\x83u, prin spiritul de organizare, prin gustul pentru putere. A avut un fler extraordinar \xc3\xaen a alege colaboratorii, de cele mai multe ori cercet\xc4\x83tori talenta\xc8\x9bi din cele patru col\xc8\x9buri ale lumii. Ast\xc4\x83zi func\xc8\x9bioneaz\xc4\x83 \xc3\xaen \xc3\xaentreaga lume centre de cercetare ce \xc3\xaei poart\xc4\x83 numele ca omagiu adus str\xc4\x83lucitului istoric \xc8\x99i metodelor de lucru propuse la \xc8\x99coala pe care a reprezentat-o.\n_START_SECTION_\nLucr\xc4\x83ri remarcabile\n_START_PARAGRAPH_\nFernand Braudel este prin lucrarea Mediterana \xc8\x99i lumea mediteranean\xc4\x83 \xc3\xaen timpul lui Filip al II-lea artizanul conceptului de timpi istorici. \xc3\x8en timpii istorici, durata lung\xc4\x83- timpul cvasi-imobil pe care \xc3\xael analizeaz\xc4\x83 a deschis perspective metodologice pentru mul\xc8\x9bi cercet\xc4\x83tori. De la cartea lui Braudel conceptul de durat\xc4\x83 lung\xc4\x83 a devenit un topos \xc3\xaen studiile de istorie. \xc3\x8en 1979 este publicat\xc4\x83 a doua sa sintez\xc4\x83, Civilisation mat\xc3\xa9rielle, \xc3\xa9conomie et capitalisme (XV-XVIII si\xc3\xa8cles), \xc3\xaen care autorul abordeaz\xc4\x83 problema progresului civiliza\xc8\x9biilor descriind la scar\xc4\x83 european\xc4\x83 \xc8\x99i apoi mondial\xc4\x83 lenta ascensiune a capitalismului \xc3\xaencep\xc3\xa2nd cu \xe2\x80\x9estructurile cotidianului\xe2\x80\x9d, apoi cu \xe2\x80\x9ejocurile schimbului\xe2\x80\x9d \xc8\x99i \xc3\xaen fine cu \xe2\x80\x9etimpul lumii\xe2\x80\x9d. Toate studiile metodologice ale lui F. Braudel sunt cuprinse \xc3\xaen lucrarea Ecrits sur l\xe2\x80\x99Histoire.'